Il-baned ser ikunu jistgħu jużaw fond ta’ €70,000 għax-xiri ta’ strumenti mużikali li ngħad li jinsabu mhedda minħabba għadd ta’ fatturi fosthom għax jiswew ħafna flus u jeħtieġu livell ta’ sofistikazzjoni biex jindaqqu. Il-fond tnieda mill-Ministru tal-Kultura Owen Bonnici li qal li dal-fond għandu l-għan li jgħin lill-baned biex ikomplu jagħtu sehemhom fit-trawwim tal-kultura mużikali. Dr Bonnici qal li din hi wegħda elettorali oħra mwettqa. Huwa qal li s-soċjetajiet mużikali qed jagħtu kontribut qawwi lis-soċjetà bl-attivitajiet tagħhom li jsaħħu l-kultura u l-identità nazzjonali. Il-fond jista’ jkopri sa 85% tal-ispiża. Il-lista ta’ strumenti eliġibbli taħt din l-iskema huma l-piccolo, oboe, cor anglais, bass clarinet, bassoon, baritone saxophone, eflat trumpet, flugelhorn, bass trombone u d-double bass. L-iskema se tkun imġedda skont id-domanda li jkun hemm mill-baned Maltin u Għawdxin.